ร้านเก่าแก่ที่มีมาตั้งแต่เรายังไม่เกิด จากรุ่นสู่รุ่นมาร่วมทศวรรษ เป็ดย่างเจ้าดังย่านบางรัก ที่ถึงจะไม่มีที่จอดรถเป็นของร้านเอง จอดรถริมถนนก็ไม่ได้ แต่คนยังเยอะอยู่เสมอ (เพราะไปจอดที่โรบินสัน บางรัก แล้วเดินข้ามถนนมาแทน) 

ห้องแถวริมถนนเจริญกรุง ถูกปรับปรุงนิดนึงด้วยการติดแอร์ และเพิ่มที่นั่งชั้น 2 ขึ้นมาอีก ส่วนการบริการยังเป็นแบบเก่าๆหน่อยนะคะ ร้านก็จะแลดูวุ่นวายหน่อย หน้าร้านก็มีคนบังๆบ้าง เพราะเค้ามาซื้อกลับบ้านกัน 

เมนูห้ามพลาดของร้านก็ "เป็ดย่าง" ตามชื่อร้าน ไปถึงแล้วไม่ทานคงจะแปลกไม่ใช่น้อย สั่งแบบบะหมี่หรือข้าวจานเดี่ยวก็ได้ หรือถ้าคนเยอะหน่อยสั่งแบบจานใหญ่ ครึ่งตัว หรือทั้งตัวก็ตามสะดวก สับทั้งกระดูกสไตล์คนจีนชอบแทะ หรือจะให้เลาะเนื้อเพื่อความสะดวกในการทาน ก็สั่งกันให้ละเอียดตั้งแต่แรกเลยนะคะ 

เป็ดย่างหนังกรอบหน่อยๆ เนื้อยังนุ่ม พร้อมน้ำราดเป็ดรสชาติหวานเค็มกำลังดี ทานแบบร้อนๆ ราดข้าวสวยหรือบะหมี่ก็อร่อยค่ะ อีกหนึ่งเมนูแนะนำที่เราว่าอร่อยดี แต่ไม่มีรูปมาฝากนะคะเพราะรอบนี้ไม่ได้ซื้อมา ได้แก่ ขาหมูยัดไส้ มันจะมาเป็นแท่งๆ แล้วก็หั่นเป็นชิ้นๆ ตอนทาน อารมณ์เหมือนทานแฮมค่ะ รสเค็มนิดๆ ทานเพลินๆดีเลย 

คำแนะนำสำหรับคนไม่ชอบความวุ่นวาย ... แนะนำให้ซื้อกลับมาทานที่บ้านค่ะ นั่งทานสบายๆไม่ต้องเร่งรีบ ฟินกับรสชาติกว่ากันเยอะเลย